
  Forord til den norske utgaven


  Boken du nå holder i hendene, er en viktig bok – den er provoserende, brutal og samtidig velmenende. Bare smak på bokens tittel – Når gode mennesker handler ondt. Forfatteren Dorthe Birkmose viser gjennom mange og ulike eksempler at mennesker som deg og meg, som liker å tenke at vi er gode, kan vise oss som mennesker som handler ondt. Dette forordet skrives i en tid hvor Israel har drept mange tusen palestinere i Gaza. Den brutale krigen føres av en nasjon som selv ble forfulgt og forsøkt utslettet under andre verdenskrig. Uansett hva man måtte mene om konflikten i Palestina, er krigen et onde og fylt av onde handlinger på begge sider.


  Dorthe Birkmose har skrevet en bok om deg og meg – og om de andre. Hovedbudskapet er at vi alle kan handle ondt i gitte situasjoner. Forfatteren viser til mange eksempler fra helse-, sosial- og velferdssektoren hvor vi som fagpersoner bidrar til, og gjennomfører, onde handlinger mot de vi skal forsøke å hjelpe. Bokens eksempler kan både forstås som kollektive handlinger og som handlinger fra oss som enkeltpersoner. Jeg tror dessverre ikke at boken kommer til å forandre grunnleggende på forståelse av at vi alle kan handle og gjøre andre mennesker ondt. Nettopp derfor er boken viktig. Den minner oss på, opplyser oss om og inviterer oss inn i det vi ikke liker å lese, se eller høre: Onde handlinger er et menneskelig fenomen. Det er en del av det å være et menneske i denne verden. Alle kan vi handle ondt – alle kan vi inngå i arbeidsfellesskap og kulturer hvor det utøves ondskap.


  Boken viser mange eksempler på hvordan ulike arbeidsfellesskap og kulturer hvor vi som fagpersoner fremstår som forrående og handler ondt. I vår tid innen helse-, sosial- og velferdssektoren har mange gode handlinger og praksiser blitt stoppet av ulike regelverk, kontrollinstanser og tilsyn knyttet til nye styrings­systemer som New Public Management (NPM). Som fagpersoner kan vi miste jobben om vi går utenfor rammene og bedriver «god og ulovlig praksis». Slike praksiser kan være å bruke lengre tid sammen med en borger, gå på fotballkamp sammen og gjøre noe utenfor rammene. NPM kan legge til rette for og «tvinge» fagpersoner og arbeidsfellesskap til å handle ondt. Kravene i styrings- og kontrollsystemet rommer ikke fleksibilitet og tøyelige bevegelser som går utenfor rammene. Går du utenfor rammene, og det oppdages, kan du få sparken fordi du er ansvarlig for handlinger som ikke er godkjente, påkrevde eller evidensbaserte. Slik blir, paradoksalt nok, NPM et forrående system basert på kontroll, frykt og ensretting.


  Den norske moralfilosofen Harald Ofstad diskuterer i sin bok Vår forakt for svakhet (1962) hvordan nazismen var en ekstrem variant av en allmennmenneskelig forakt for svakhet. Det handler om en selvoppfyllende ideologi hvor den sterke faktisk viser sin overlegenhet ved å undertrykke og fysisk eliminere andre. Når den svake lar seg kue av makt og undertrykkelse, fortjener hen ikke bedre. Samtidig skaper det å vise svakhet ytterligere forakt hos den sterke. Ofstad fremholder at denne ideologien og tankegangen ikke forsvant med nazismen. Den lever vel videre også i vår tid knyttet til enkeltes syn på skeive, flyktninger, kvinner, innvandrere, romfolket og personer som lever med psykisk helse- og/eller rusutfordringer.


  Birkmoses mange eksempler viser at forakten og forråelsen kommer til uttrykk både i gamle og nye former – og overfor nye og gamle, utsatte grupper. Denne boken er helt nødvendig å lese – gjerne mange ganger – for oss som arbeider med mennesker som har behov for hjelp, omsorg og støtte. Onde handlinger og forrående arbeidsfellesskap og kulturer er gjentagende og levende i vår tid. De blir dessverre ikke borte. Å lese boken og ta den med inn i våre egne praksiser kan bidra til å tydeliggjøre vår egen svakhet gjennom forakten for andres svakhet. Boken kan gi oss en mulighet til å gripe vår egen forakt på et dypere, refleksivt og handlende plan, enten den viser seg i møter med mennesker i helse-, sosial- og velferdssektoren eller i samfunnet ellers.


  Bengt Karlsson,


  professor i psykisk helsearbeid


  Forfatterens forord


  Som nyutdannet psykolog møtte jeg medarbeidere og ledere som mente at det var greit å skjelle ut barn, avvise brukere og latterliggjøre pårørende. Det var jeg ikke forberedt på. På studiet hadde jeg lest én enkelt artikkel om Stanley Milgrams lydighetseksperiment, og jeg hadde en svak erindring av å ha hørt om det hvite snitt og de store sentralinstitusjonene. Jeg hadde bare forstått det slik at krenk­elser og svikt i regi av profesjonelle hjelpere var noe som hørte fortiden til. Jeg var overhodet ikke forberedt på at det fortsatt kunne forekomme at profesjonelle hjelpere krenker og svikter barn, brukere og pårørende. Jeg skriver denne boka for at studenter og nyutdannede skal være mye bedre forberedt enn det jeg var. Forhåpentligvis kan boka også gi erfarne fagfolk en forklaring på hva det er som gjør at de kan ta del i – eller være tause vitner til – krenkelser og ydmykelser. Jeg er dypt bekymret for de barna, brukerne og pårørende som er blitt og fortsatt blir krenket av sine profesjonelle hjelpere. Jeg ville så gjerne ha formidlet at de har fortjent bedre, og at det ikke er deres skyld.


  Denne boka er mitt forsøk på å forstå hvorfor vi som profesjonelle hjelpere kan krenke mennesker som trenger vår hjelp, og hvorfor gode intensjoner ikke er nok til å sikre andre mot våre krenkelser. Boktittelen Når gode mennesker handler ondt rommer paradokset ved at mennesker som hjelper andre og ønsker å gjøre vel, kan ende med å gjøre andre vondt. I løpet av boka vil du oppdage at bok­tittelen er noe misvisende, da jeg ikke tror på at et menneske kan være enten godt eller ondt. Vi mennesker er mer nyanserte og kompliserte enn som så.


  Syddansk Universitetsforlag gikk heldigvis for ti år siden med på å gi ut en bok om et problem som jeg ikke kunne dokumentere verken eksistensen eller omfanget av. Jeg kunne ikke annet enn å forsikre forlaget om at mediesakene var toppen av isfjellet, og at jeg visste det fordi jeg selv hadde vært et taust vitne til kulturer preget av forråelse, fordi jeg selv hadde reagert med forråelse, og fordi jeg hver uke fikk høre fortellinger om forråelse blant profesjonelle hjelpere. Denne boka er altså en øyenvitneskildring fra mine tjue år som psykolog, veileder og underviser. Kanskje har jeg møtt forråelse oftere enn andre psykologer, i og med at min største faglige interesse alltid har vært den atferden som regnes som problemskapende. Derfor har jeg undervist og veiledet personalgrupper som har opplevd utagerende atferd, seksualiserende atferd, selvskadende atferd, skadelig overforbruk av rusmidler, kriminalitet, avvisende og isolerende atferd, selvmordsforsøk og så videre. Jeg har møtt utslitte personalgrupper som altfor ofte har stått alene med et altfor stort ansvar for å håndtere komplekse problemstillinger, uten å få den hjelpen og oppbakkingen de har hatt behov for. Derfor innså jeg hvordan man kan reagere på høye følelsesmessige krav ved å distansere seg for mye fra andre og ved å underinvolvere seg i arbeidet. Slik ble forråelsen min spesialitet. Det var ikke meningen, men slik ble det.


  Da Fagbokforlaget tilbød seg å gi ut Når gode mennesker handler ondt på norsk, leste jeg gjennom boka på nytt. Jeg innså at det har skjedd for mye i årenes løp til at boka bare kunne oversettes, og at den innimellom var for dansk til å være relevant for norske lesere. Jeg har derfor brukt et år på å oppdatere boka med ny forskning og flere innenfraperspektiver og på å gjøre boka mer nordisk. Dermed er hele boka skrevet om.


  For ti år siden var det noen som spurte meg om forråelse ikke bare er noe som hører fortiden til, og om vi ikke er for opplyst og velutdannet til at det kan skje krenkelser i dag. Derfor brukte jeg i førsteutgaven et omfattende kildemateriale for å dokumentere at det fortsatt er fare for forråelse. Dessverre var de mange henvisningene til faglitteratur og avisartikler til irritasjon for leserne. De hadde ikke behov for bevis for forråelsen. De ville heller vite hvordan de kunne unngå at forråelse ble en del av kulturen på deres arbeidsplass. Det er selvfølgelig klokere å lete etter løsninger enn å prøve å bevise at fenomenet eksisterer. Derfor har jeg slettet mange kildehenvisninger, og det har forhåpentligvis gjort boka lettere å lese. Og derfor handler boka ikke bare om å forstå forråelse, men også om å finne løsninger.


  Forråelsens funksjon er å tenke og føle mindre enn man ellers ville gjort, for på den måten å beskytte seg selv mot å bli overveldet av ubehagelige tanker og følelser. Forråelse er altså et forsøk på å holde ut både seg selv og situasjonen når man er maksimalt presset. Konsekvensen av denne mestringsstrategien er dessverre at man gjør andre vondt. Derfor er forråelse et problem, og jeg vil bruke boka på å argumentere for at forråede kulturer er et gjenstridig problem. Et gjenstridig problem består av mange sammenvevde problemstillinger som kan være nesten uløselige nettopp fordi de er så sammenfiltret. Før man søker løsninger, er det avgjørende å sette seg inn i kompleksiteten som utgjør det gjenstridige problemet, slik at man vet hva det er som skal løses. Hvis ikke risikerer man å ty til optimistiske lettvintløsninger som i beste fall er symptombehandling og i verste fall utmattende sløsing med tiden. Jeg har slettet det opprinnelige, avsluttende kapittel 5 for å skrive et nytt, løsningsrettet kapittel om mulige løsninger som kan gjøre forråelse unødvendig som mestringsstrategi.


  Da jeg skrev første utgave av Når gode mennesker handler ondt, jobbet jeg mest innenfor områdene funksjonsnedsettelser, psykiatri og demens. Siden den gangen har jeg vært innom de andre velferdsområdene og erfart at faren for forråelse er den samme uansett faggruppe, målgruppe eller spesialisering. Uansett om det er sykehus, skoler, pensjonater, hjemmetjenester, jobbsentre,1 barnehager, offentlige etater, boliger, sykehjem, skolefritidsordninger, tannpleie, vernede bedrifter, kriminalomsorgen, familierettede behandlingstilbud, akuttmottak, fosterfamilier, rehabiliteringssentra, akutte døgnovernattingsplasser, hjemmeveiledning, aktivitetstilbud, sosialforvaltning eller spesialskoler, ser jeg de samme forsøkene på å håndtere slitasjen ved å prøve å tenke og føle mindre enn man egentlig gjør. I denne reviderte utgaven har jeg derfor tatt med fortellinger fra flere velferdsområder.


  Siden første utgivelse har jeg kjent på forråelsen hos meg selv enda flere ganger. Jeg har møtt andres forråelse – dessverre også noen ganger i mer ekstreme varianter enn for ti år siden. Jeg har fått høre hjerteskjærende fortellinger fra barn, brukere og pårørende om hvordan de er blitt krenket av sine profesjonelle hjelpere, og jeg har hørt enda flere fortellinger fra fagfolk som har vært og er en del av forråede kulturer. Jeg har derfor tatt med flere eksempler fra praksis. Også fordi jeg gjennom foredragene mine har lært at praksisnære fortellinger kan gjøre det lettere å identifisere seg og gi mer rom for ettertanke enn beskrivelser av forskningsresultater og teoretiske begreper kan. Jeg har funnet plass til disse fortellingene ved å fjerne noen av de omstendelige teoretiske forklaringene som var med i forrige utgave.


  I denne reviderte utgaven av Når gode mennesker handler ondt trer jeg mer tydelig fram med mine feil og min forråelse. Det gjør jeg fordi jeg ikke kan be andre profesjonelle hjelpere om å stå fram, uten også å gjøre det selv. Mitt ønske om å bidra til å skape tilstrekkelig psykologisk trygghet til at feil, mangler og problemer kommer opp i dagen, forblir et hult og uredelig ønske hvis jeg ikke selv står fram med mine feil og mangler.


  Det viktigste gjennombruddet som har skjedd på forråelsesområdet, er at medarbeidere og ledere har begynt å fortelle om egne erfaringer med forråelse (Hansen, 2020; Hauge, 2020; Sosialpædagogerne podkast, 14.6.2021; Socialt Indblik, 27.5., 16.6. og 23.6.2022). Fortellingene er ikke lenger bare fortellinger om forråelse «i gamle dager» eller om andres forråelse, men fortellinger om egne erfaringer i vår tid. Det er oppløftende å legge merke til at fagpersoner er stadig mer innstilt på å ta tak i forråelse – tross faren for fordømmelser.


  Dorthe Birkmose


  psykolog og foredragsholder


  
    
      1Jobcenter er i Danmark betegnelsen på arbeidsformidlingskontorene. I Norge er det først og fremst NAV som ivaretar arbeidsformidling for innbyggerne. Både jobbsenter og NAV-kontor brukes videre i denne boken.

